
Første dag: Arv etter loven
Første time


– Generelt om seminaret


– Grunnleggende begreper innen jussen, juridisk metode

Annen time:

· Oppgave 1.1, 1.2, 1.3 og 1.4: Gruppearbeid og gjennomgang

Annen dag: Testamentsarv og lovbeskyttet arv
Første time: 

– Oppgave 2.1, 2.2 og 2.3: Gruppearbeid og gjennomgang.

Annen time: 
– Muntlig presentasjon: 

”Redegjør kort for hovedtrekkene i reglene om pliktdelsarv i arveloven. Redegjør for hvorfor vi har regler om pliktdelsarv. Kan det rettes innvendinger mot reglene om pliktdelsarv?”

· Oppgave 3.1: Gruppearbeid og gjennomgang

Tredje dag: Uskifte mm
– Studentene skal ha studert Rt 1982 1165

Første time:
– Muntlig presentasjon:
”Hva er hjemmelen for å gi testamentariske bestemmelser om fordelingen av den formue man etterlater seg ved sin død? Hvilke generelle begrensninger gjelder for hva et testament kan gå ut på? Hvilke begrensninger gjelder for hvor stor del av sin formue testator kan disponere over?”
– Oppgave 4.1, 4.2, 4.3 og 4.4: Gruppearbeid og gjennomgang
Annen time:
· Oppgave 4.5 og 4.6: Gruppearbeid og gjennomgang
Generelt: 
Det forutsettes at studentene har forberedt oppgavene som skal gjennomgås på seminaret.

Det forutsettes også at alle har forberedt seg på temaet for den muntlige presentasjonen. Etter studentpresentasjonen vil temaet bli drøftet i plenum.
1. Arvens fordeling etter loven

Oppgave 1.1 Representasjonsprinsippet

a) Peder Ås hadde vært skilt i 12 år da han døde. Han etterlot seg sønnene Per og Pål. Peders eldste sønn Espen var død barnløs før faren, men Espens kone Kari satt i uskifte med Espens midler. Hvordan fordeles arven etter Peder?

b) Som under a), men slik at Espen også etterlot seg tre døtre.

c) Som under b), men slik at alle tre Peders sønner var død før ham. Per etterlot seg ett barn og Pål fire.

d) Som under c) men slik at Peder også etterlot seg ektefellen Petra.

Oppgave 1.2 Samboere, ektefeller og registerte partnere

a) Per og Kari har vært samboere i 20 år. Sammen har de tre barn. Hvordan fordeles arven ved Karis død?

b) Hvordan ville løsningen blitt dersom Per og Kari hadde vært gift?

c) Per og Karl er registrerte partnere. Fra tidligere forhold har de to barn hver. Hvordan fordeles arven ved Karls død?

Oppgave 1.3 Minstearv og livsarvinger 

Per dør og etterlater seg kona Kari og barna Per, Pål og Espen. Hvordan fordeles arven etter Per dersom den utgjør: 

a) kr 2.400.000?

b) kr 1.200.000?

c) kr 800.000?

d) kr 500.000?

e) kr 200.000?

Oppgave 1.4 Minstearv og livsarvinger 

Arven etter Per var på netto 400.000 kroner. Han etterlot seg kona Kari og sine to særkullsbarn Pål og Espen. Kari mente at hun hadde krav på halvparten av arven. Pål og Espen hevdet på sin side at de hadde krav på to tredjedeler som pliktdelsarv etter faren. 

Hvordan skal arven etter Per fordeles? 

2. Lovbeskyttet arv

Oppgave 2.1 Kunnskapskravet mv

Per hadde i sitt testament bestemt at alt han etterlot seg skulle tilfalle Kreftforskningen. Kari hadde fått kjennskap til testamentet gjennom sin venninne Astrid, som jobbet i skifteretten hvor Per hadde innlevert testamentet til oppbevaring. Per og Kari hadde aldri snakket om testamentet, og barna deres var heller ikke kjent med det.

a) Kan testamentet påberopes overfor Kari?

b) Kan testamentet påberopes overfor barna?

c) Hvor stor arv har i tilfelle Kari krav på?

d) Hvor stor arv har i tilfelle barna krav på?

Oppgave 2.2 Minstearv, livsarvinger og testament 

Svar på spørsmålene under Oppgave 1.3, men slik at det nå legges til grunn at Per hadde opprettet testament hvor det står at alt han kan råde over ved testament skal tilfalle Røde Kors. 

Oppgave 2.3 Pliktdelens størrelse

Peder Ås etterlot seg kr 6.000.000 og tre barn; Per, Pål og Espen. I testament hadde Peder bestemt at alt han etterlot seg skulle tilfalle Frelsesarmeen. Både Per og Pål var døde før Peder, men etterlot seg henholdsvis åtte og to barn. 

Livsarvingene hevdet prinsipalt at testamentet måtte settes til side i sin helhet som ugyldig fordi Peder hadde disponert over alt han etterlot seg. 

Subsidiært hevdet de at Frelsesarmeen maksimalt hadde krav på to millioner.

Frelsesarmeen på sin side aksepterte at livsarvingene hadde krav på pliktdelsarv, men at den var begrenset til i alt kr 2.400.000, dvs kr én million hver til Pål og Espens linje, og kr 400.000 til Påls to barn. 

Til dette svarte livsarvingene at dersom beløpsbegrensningsregelen kom til anvendelse, måtte i så fall Pers åtte barn ha krav på kr 200.000 hver, dvs samlet kr 1.600.000. 

Hvor mye mener du Frelsesarmeen har krav på?

3. Testamenter 

Oppgave 3.1 Opprettelse av testament mv
Den ugifte og barnløse pensjonist Petrine Ås ble innlagt på sykehuset i Smalvik i begynnelsen av september 1995, og ble liggende der til hun døde i begynnelsen av november 1995. Hennes nærmeste pårørende var broren Peder Ås, som var hennes eneste slektsarving, og hans familie. De bodde så langt unna at de bare besøkte henne sporadisk på sykehuset, men da Peders sønn Ronny begynte på et etterutdanningskurs i Smalvik første uken i oktober, besøkte han tanten omtrent dagstøtt. Petrine ga flere ganger uttrykk for at hun satte stor pris på besøkene hans.

Både sykdommen og medisinen Petrine fikk, gjorde at hun etterhvert sov mesteparten av døgnet, men hun hadde også noen våkne stunder innimellom hvor hun virket klar, om enn slapp og trøtt. Da Ronny kom på besøk den 20. oktober, våknet hun like etter at han var kommet. De snakket om forskjellige ting, og Petrine virket klar og godt orientert. I samtalen sa hun plutselig at hun ville forandre det testamentet advokat Tastad hadde satt opp for henne slik at også Ronny skulle få arv etter henne. Hun forlangte at Ronny skulle ordne dette straks. Ronny, som leste jus på fritiden, mente å huske testamentsformene sånn noenlunde. Han fikk fatt i papir og skrev ned med egne ord det tanten ga uttrykk for var hennes mening. Dokumentet hadde overskrift: "Endring i testament", og videre ordlyd var: "Jeg Petrine Ås vil at min brorsønn Ronny Ås skal ha kr. 50.000,- i arv etter meg." Da Ronny sa at de måtte ha to vitner, ba tanten ham finne det. En sykepleier som var kommet inn mens Ronny skrev, ble bedt om å være testamentsvitne. Petrine fortalte sykepleieren at siden Ronny var så flink til å besøke henne på sykehuset, skulle han få arv etter henne. Sykepleieren så at Petrine skrev under testamentet, men var skeptisk til å være testamentsvitne i frykt for at Ronny var en grisk slektning som besøkte tanten på dødsleiet bare for å sikre seg arv. Men etter å ha snakket litt med henne, mente sykepleieren at Petrine var så klar at hun visste hva hun gjorde, og at det var Petrines faste overbevisning at Ronny skulle ha arv etter henne. Sykepleieren skrev så under som testamentsvitne, og forlot deretter rommet. Ronny så seg om etter nok et vitne, og oppdaget at bak et skjermbrett ved nabosengen satt det en mann som besøkte pasienten der. Ronny ba den besøkende om å være det andre vitnet. Petrine var da sovnet igjen, men den besøkende hadde overhørt det som var sagt mens hun var våken. Han fikk nå se Petrines underskrift, og han skrev under som vitne fordi han ikke var i tvil om at Petrine ville ha bedt ham om det dersom hun hadde vært våken.

Ved skiftet etter Petrine fant man ikke det testamentet hun hadde nevnt at advokat Tastad hadde satt opp. Advokat Tastad bekreftet at han for flere år siden hadde skrevet testament for Petrine. Hun hadde ringt ham, fortalt hvordan hennes etterlatenskaper skulle fordeles, og bedt ham sette opp testamentet. Dette gjorde han, og han husket at Petrine kom innom kontoret noen dager senere og fikk originaltestamentet med seg uten at det ble gjort noen endringer i det han allerede hadde skrevet. Han mente også å huske, men var ikke helt sikker på, at Petrine hadde skrevet under testamentet på kontoret, og at han selv og en kontorfunksjonær hadde undertegnet som testamentsvitner. Advokaten hadde en vanlig arkivgjenpart av testamentet, uten noen underskrifter, hvor det stod at Peder Ås skulle ha kr 100.000, og at resten Petrine måtte etterlate seg skulle deles likt mellom fire navngitte organisasjoner.

På det offentlige skiftet, hvor det var klart at Petrine etterlot seg omkring kr 200.000 til fordeling på arvingene, oppstod det flere tvister.

De fire organisasjonene, som var representert av advokat Kirkerud, mente at Ronny Ås ikke hadde rett til arv. Dokumentet med testamentsendringen av 20.10.1995 måtte man se bort fra både fordi det var formmangler ved opprettelsen, og fordi Petrine da var for omtåket og redusert til at hun kunne ha hatt tilstrekkelig klar oppfatning av hva hun gjorde. Ronny mente tanten var klar nok, og at det ikke var formfeil. Men selv om det skulle være formfeil, hadde dette ikke betydning da det ikke var tvil om hva tanten hadde ment.

Peder Ås mente at man måtte se bort fra det testamentet advokat Tastad hadde satt opp. Rett nok bestred han ikke at søsteren på det tidspunktet hadde ment at de fire organisasjonene skulle arve henne. Men siden originaltestamentet ikke kunne finnes, var det ikke sikkert at det var undertegnet på lovformelig måte. Det kunne også være at søsteren hadde ombestemt seg senere, og derfor tilintetgjort det. Advokat Kirkerud viste til at det ikke var tvilsomt hva som var Petrines mening da advokat Tastad skrev testamentet, og at Tastads opplysning om underskriftene måtte være nok. At Petrine hadde sagt til Ronny at hun ønsket å endre det tidligere testamentet, viste også at dette testamentet sto ved lag.

Peder mente testasjonen av 20.10.1995 til fordel for sønnen var i samsvar med alle krav i loven, men han ville uansett akseptere testamentet selv om det ikke var gyldig opprettet. For det tilfelle at begge testamenter var ugyldige, sa han at Ronny uansett skulle få sine kr 50.000.

Ettersom Peder satt i uskiftet bo, og Ronny hadde tre brødre, ble skifteretten bedt om å avgjøre om Ronny i så fall fikk beløpet som arving etter testamentet av 20.10.1995 eller om det var en gave fra faren. Ronnys brødre mente at Peder ikke kunne disponere slik, da Peder ikke hadde aktiva utover arven fra Petrine.

Spørsmål 1:
Er testamentet til fordel for Ronny gyldig? 
Spørsmål 2:
Er det første testamentet (Tastad-testamentet) gyldig?

Spørsmål 3:

Hvordan skal boet fordeles dersom begge testamenter er gyldige?  

Spørsmål 4:

Hvordan skal boet fordeles dersom ingen av testamentene er gyldige?  

Spørsmål 5:

Kan Ronnys brødre protestere på at Ronny får kr 50.000? Hvilke sanksjoner kan de i tilfelle gjøre gjeldende? 

Oppgave 3.2 Formkrav

Da Peder Ås skulle opprette testament, fikk han lensmann Hansen til å skrive det ned på maskin. Under selve testasjonen påførte lensmannen en standard vitnepåtegning hvor han også med maskin skrev sitt og det andre testamentsvitnets navn. Både Peder og det andre vitnet var til stede og så på mens lensmannen skrev ned testamentet. 

Etter at testamentet var ferdigskrevet, ble det undertegnet av Peder som testator og av det andre testamentsvitnet. Lensmann Hansen glemte imidlertid å skrive under.

Etter Peders død oppsto det tvist om testamentets gyldighet. Peders slektsarvinger hevdet at testamentet var ugyldig fordi det bare var undertegnet av ett testamentsvitne. Testamentsarvingen hevdet derimot at det eneste loven krevde var at begge testamentsvitner skulle være tilstede mens testator underskrev og at de deretter – i testators påsyn – skulle skrive navnet sitt på testamentet. Disse krav var oppfylt ved at lensmannen i Peders påsyn hadde skrevet navnet sitt på testamentet. Hvordan han hadde skrevet det hadde ingen betydning, mente testamentsarvingen. 

– Er testamentet formriktig opprettet? 

Besvar oppgaven på bakgrunn av de rettskildefaktorer som er gjengitt nedenfor. 

Lovtekster:

Arveloven § 49 første ledd siste punktum lyder slik: 

”Vitna skal skrive namna sine på dokumentet medan testator er til stades og etter hans ønske.”

Formuleringen i gjeldende lov er hentet fra den tilsvarende bestemmelse i arveloven av 1854 § 52 første ledd siste punktum:

”Vidnene skal i overvær av testator og efter hans ønske skrive sine navn på det samme dokumentet.”

Forarbeider:

Av forarbeidene til al § 49 fremgår det at departementet foreslo ”gjeldende ordning opprettholdt”, se Ot prp nr 36 (1968-69) side 174 spalte 1. 

Med gjeldende ordning siktes det til al 1854 § 52, gjengitt ovenfor. Disse formreglene ble inntatt i arveloven 1854 ved lovendring i 1937. Av forarbeidene til denne bestemmelsen gjengis følgende, fra Ot prp nr 14 (1937) side 4-5: 

”Med hensyn til de enkelte formkrav bemerkes:

At  et skriftlig testament normalt bør foreligge  s k r i f t l i g  for å være gyldig, er klart. Arvelovens § 52 har imidlertid gitt en adgang til å opprette testament muntlig, hvor der ikke er anledning til annen fremgangsmåte, og denne ordning er der ingen grunn til å avskaffe.  

Like klart er det at det skriftlige testament for å være gyldig bør være  u n d e r s k r e v e t  av testator. At en underskrift "med påholden penn" herved er tilstrekkelig er selvsagt, og behøver ikke stå i loven. En underskrift ved  f u l l m e k t i g  kan derimot ikke strekke til.” 

Endelig bør det kreves at vidnene bekrefter testamentet ved sin underskrift og at dette gjøres efter testators ønske og i hans nærvær. Så meget bør det efter departementets mening kreves for å sikre at der foreligger en  d e f i n i t i v   t e s t a s j o n s v i l j e  fra vedkommendes side, og ikke bare overveielser og foreløbige utkast som testator innvier mer eller mindre tilfeldige personer i.

Det naturlige vil være at vidnene bekrefter testament umiddelbart efter at testator har underskrevet eller i tilfelle har vedkjent sig tidligere underskrift. Testamentet bør imidlertid være gyldig, selv om vidnene først underskriver ved en senere anledning, det være at det skjer i hverandres nærvær eller ikke. Nogen bevidnelseserklæring  b e h ø v e r  de ikke å tilføie, men det vil alltid være  n y t t i g  av hensyn til beviset for at lovens forskrifter er iakttatt. Dette bevis må føres av den som gjør testamentet gjeldende, men loven bør gi uttrykk for at en vidnepåtegning regulært anses som bevis nok.”

– I hvilken retning peker forarbeidene? Hvilken betydning kan vi i generelt og i dette tilfellet tillegge forarbeidene til en opphevet lov?

Rettspraksis:

Se Rt 1996 98 og Rt 1995 67 inntatt i Materialsamlingen. På hvilken måte kan disse to dommer brukes som rettskildefaktor ved løsningen av denne oppgaven?

Se også RG 1979 238 (Gulating) i Materialsamlingen. I hvilken retning taler denne lagmannsrettsdommen? 

– Hvordan vil du avveie lagmannsrettsdommen mot de to høyesterettsdommene? 

Juridisk teori:

I pensum er formkravene behandlet hos Lødrup, Arverett, 4.utgave 1999 § 7 II. 

Av annen juridisk litteratur om formkrav nevnes Augdahl og Hambro, Arveloven (3.utgave 1992) side 216 og Unneberg, Arveretten (1990) side 118. 

– Kan du trekke noen argumenter ut av juridisk teori?

4. Uskifte

Oppgave 4.1 Vilkårene for uskifte

a) Kan gjenlevende sitte i uskifte med særeiemidler?

b) Kan ektefellene gi hverandre rett til uskifte overfor særkullsbarn? I tilfelle hvordan?

c) Kan ektefeller i testament gi hverandre rett til uskifte med særeiemidler overfor fellesbarn?

d) Kan ektefeller i testament gi hverandre rett til uskifte med særeiemidler overfor andre slektsarvinger?

e) Kan gjenlevende sitte i uskifte overfor testamentsarvinger? 

f) Kan rett til uskifte fratas ektefellen ved testament? Hva er i så fall vilkårene? Har det noen betydning hvem det er testamentert til?

Oppgave 4.2 Hva går inn i uskifteboet

Kari sitter i uskifte. I ektepakt hadde hun og mannen Per bestemt at en bedrift Kari eide skulle være hennes særeie. Andre bestemmelser inneholdt ektepakten ikke. 

a) Kan særeiebedriften holdes utenfor uskiftet?

b) Kan den løpende avkastningen av bedriften holdes utenfor uskiftet? 

Vi forandrer faktum slik at bedriften er Pers særeie. 

c) Kan Kari overta bedriften uskiftet? 

d) Hva skjer i motsatt fall med den? 

Vi forutsetter at bedriften ikke gikk inn i uskiftet, men at Kari overtok den på skifteoppgjøret med Pers slektsarvinger. 

e) Går verdien av bedriften inn i uskifteboet?

f) Vil avkastning av bedriften gå inn i uskifteboet?

Oppgave 4.3 Delvis uskifte, minstearv mv 

Da Per døde etterlot han seg kona Kari, to fellesbarn, Petter og Lise, og et særkullsbarn, Lars. Arven etter Per var på kr 1.200.000, som var felleseiemidler. Lars samtykket ikke i uskifte, men Kari ønsket likevel å sitte i uskifte overfor Petter og Lise. Under henvisning til al § 21 første ledd og § 24 første ledd hevdet de to fellesbarna at når Lars fikk arveoppgjør, hadde de krav på tilsvarende. 

a) Har Kari rett til å overta resten av arven etter Per uskiftet overfor Petter og Lise?

Under forutsetning av at Kari kunne sitte i uskifte over Petter og Lise oppsto spørsmålet om hvor stor arvelodd Lars hadde krav på. Lars mente han hadde krav på kr 300.000. 

b) Hva er grunnlaget for Lars sitt krav på kr 300.000? 

Kari var enig i at det var kr 300.000 som skulle skiftes, men mente at Lars bare hadde krav på kr 100.000, fordi hun hadde krav på kr 200.000 som minstearv. 

c) Hvor mye har Lars krav på i arv etter sin far? 

d) Utløser dette skifteoppgjøret rett til arv for Kari? I så fall hvor mye? 

e) Kan Karis arvelodd i tilfelle holdes utenfor uskifteboet? 

Oppgave 4.4 Rådighet over uskifteboet - oversikt

a) Gjør rede for hovedvilkårene for omstøtelse av gavedisposisjoner fra gjenlevende ektefelle i uskifte.

b) Hva er sammenhengen og forskjellene mellom omstøtelse etter § 19, etteroppgjør etter § 21, krav om skifte etter § 24 annet ledd og vederlag etter § 27?

c) Hvem kan påberope seg rådighetsbegrensningsreglene? 

Oppgave 4.5 Rådighet over uskifteboet - omstøtelse

Etter Martes død ble Peder sittende i uskifte med deres tre døtre, Hetti, Netti og Letti. Hetti og Netti hadde han liten kontakt med, men Letti bodde i nærheten og var ofte på besøk. Både Letti og hennes mann Bjarte hjalp ofte Peder med huset, og Bjarte hadde bygget ny garasje for Peder. 

Peder ønsket at Letti skulle overta huset etter hans død, men var klar over at han ikke kunne testamentere det til henne. De inngikk derfor en kontrakt som gikk ut på at Letti skulle kjøpe huset, men at Peder skulle ha vederlagsfri borett så lenge han levde. 

Det ble innhentet takst både på eiendommen og boretten. Boretten kunne isolert sett verdsettes til kr 200.000, men huset med påheftet borett ble antatt å ha null markedsverdi fordi det ikke ville være mulig å selge huset på det åpne markedet med boretten. Uten borett ville huset kunne selges for kr 900.000. 

Letti betalte kr 150.000 for huset, påheftet boretten.

Hetti og Netti krevde salget omstøtt som gavesalg. De hevdet at den reelle verdien av huset måtte være normal markedsverdi fratrukket verdien av boretten, dvs kr 700.000. Dessuten viste Hetti og Netti til at de selv var villige til å betale langt mer enn kr 150.000 for huset påheftet farens borett.

Foreligger det et gavesalg som omfattes av § 19? 

Oppgave 4.6 Rådighet over uskifteboet – omstøtelse 

Peder begynte å bli gammel og skrøpelig – og det gjorde huset hans også. Han hadde imidlertid liten lyst til å flytte. Han gjorde derfor en avtale med sin sønn Nils om at denne skulle overta huset. Nils skulle ikke betale noen ting, men han skulle ta seg av alt vedlikehold og ellers dekke alt av utgifter knyttet til bygningen. Peder skulle selv betale strøm, kommunale avgifter osv. Det ble avtalt at Peder skulle bruke eiendommen som sin så lenge han levde. Det ble imidlertid tinglyst skjøte med Nils som ny hjemmelshaver. Peder satt i uskifte med sine tre barn, Nils, Kari og Truls. Truls og Kari påsto at overdragelsen var ugyldig, prinsipalt som dødsdisposisjon og subsidiært som omstøtelig gavedisposisjon fra uskiftebo.

1) Foreligger det en dødsdisposisjon? 

2) Foreligger det en gavedisposisjon som rammes av al § 19? 











